“หุ้นเอเชีย” เปิดบวก! ตามดาวโจนส์ จับตา “เงินเฟ้อ” จีนเดือนส.ค.
ตลาดหุ้นเอเชียเปิดบวก ตามทิศทางดาวโจนส์-ปรับตัวรับความเห็นพาวเวล แนะจับตาข้อมูลเงินเฟ้อประจำเดือนส.ค.จีน
ตลาดหุ้นเอเชียเปิดบวก ตามทิศทางดาวโจนส์-ปรับตัวรับความเห็นพาวเวล แนะจับตาข้อมูลเงินเฟ้อประจำเดือนส.ค.จีน
9 ก.ย. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยได้แรงหนุนจากดัชนีดาวโจนส์ตลาดหุ้นสหรัฐที่ปรับตัวขึ้นในวันพฤหัสบดี (8 ก.ย.) ขณะที่นักลงทุนปรับตัวรับการส่งสัญญาณปรับขึ้นดอกเบี้ยเชิงรุกของนายเจอโรม พาวเวล ประธานธนาคารกลางสหรัฐ (เฟด)
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,204.71 จุด เพิ่มขึ้น 139.43 จุด หรือ +0.50%, ดัชนี HSI ตลาดหุ้นฮ่องกงเปิดวันนี้ที่  18,893.65 จุด เพิ่มขึ้น 39.03 จุด หรือ 0.21% และดัชนี SSE Composite ตลาดหุ้นจีนเปิดวันนี้ที่ 3,241.18 จุด เพิ่มขึ้น 5.59 จุด หรือ +0.17%
โดยจีนเตรียมเปิดเผยข้อมูลเงินเฟ้อประจำเดือนส.ค. ซึ่งคาดการณ์กันว่าจะปรับตัวขึ้นจากเดือนก.ค.
ด้านนายเจอโรม พาวเวล ประธานเฟดกล่าวว่า เฟดมีความมุ่งมั่น “อย่างแรงกล้า” ในการควบคุมเงินเฟ้อ และเฟดหวังว่าการบรรลุเป้าหมายดังกล่าวจะไม่ทำให้เกิดต้นทุนทางสังคมที่สูงเกินไป พร้อมเสริมว่า การยุติการปรับขึ้นอัตราดอกเบี้ย หรือการปรับลดอัตราดอกเบี้ย จะยังไม่เกิดขึ้นในเร็ววันนี้